Bernard Smigala
wiersz p.t.WYŚCIG
WYŚCIG
Do dzisioj pamiyntóm to wydarzynie -
- Wyścig Pokoju przejechoł na Frynie!
Ale że Wiyrek - jak dobrze wiycie -
niy ustympowoł w niczym Fryncicie,
cołki wiyrecki światek sportowy,
chcioł tyż mieć wyścig „miyndzynarodowy”.
Dyć co rok, w maju, po pochodzie,
tak jak to bóło wtedy w modzie,
wyścigi na kołach sie łodbywały,
jednak obsady takij niy miały.
Dycki z tym bóły jakesik mecyje,
że niy sztartowały inksze nacyje.
Nareszcie nóm sie to udało
i poru „cudzych” wysztartowało.
Gorol z hotelu, Murzin z Fryncity,
nawet zagłymbiok rodowity,
kery przikludziół sie do nos z Dómbrowy,
tóż skład bół „miyndzynarodowy”.
Wele „Witole” wysztartowali,
Wiyrek dwa razy łobjechali,
wjechali na „Wawel” wele „Werdónu”,
kaj bóła meta w połowie stadionu.
Zagłymbiok Ździcho na sztarcie mioł pecha,
bo mu we szprychy ftoś wraziół brecha
i koło tak sie łosztrabowało,
że wcale sie niy łobrocało!
Niy twało dugo, a drugi z goroli,
tyż wylandowoł z hukym na zolu.
Wrambowoł w borsztajn,wywinół yntka,
jeszcze przi tymu pynkła mu dyntka!
Na rynerówie gzuł jak raketa,
Bambo z Fryncity,już widziół meta,
ale niy prziuwóżół hydrantu!
Wrambowoł w niego i wlecioł do rantu!
I tak zdarzyło sie, niystety,
że żodyn „cudzy” niy dobiół do mety!
Piyrszy sie zjawiół w wawlowyj bramce,
Richat Maślónka, na staryj damce.
Dyć na finiszu kacnół Richata,
Gerat Maślónka, jego tata!
Richat do mety piechty dolecioł,
bo mu przed metóm łańcuch ślecioł!
Na czecim placu,fest zziajany,
czeci z Maślónków, nojmodszy Hanys.
Tak skóńczół sie tyn wyścig majowy,
piyrszy na Wiyrku „miyndzynarodowy”!
Autor:B.Śmigała
- There are no comments yet
ace_Latn pol_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn slk_Latn pol_Latn szl_Latn pol_Latn szl_Latn szl_Latn cym_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn quy_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn eng_Latn